'Roekelose ANC' moet lede in bedwang bring in Tshwane | Maroela Media
Korrektiewe beampte toets positief vir Covid-19
'Kommersiële boere moeg om weer oorgesien te word'
'Roekelose ANC' moet lede in bedwang bring in Tshwane
Busse is Maandagaand (20 Junie 2016) in Mamelodi, Pretoria gebrand. Foto: Verskaf
Die Vryheidsfront Plus, munisipalewerkersvakbond Samwu en die Suid-Afrikaanse Polisiediens het betogings in Pretoria veroordeel.
"In plaas daarvan om ANC-betrokkenheid by die geweld in Tshwane te ontken, moet Gwede Mantashe, sekretaris-generaal van die ANC, onmiddellik ingryp om ontevredenheid oor die burgemeesterskandidaat uit die weg te ruim," het Anton Alberts, woordvoerder van die VF Plus, gesê. "Die ANC moet verantwoordelikheid aanvaar vir die geweldpleging en moet sy lede onverwyld in bedwang bring aangesien die beelde van oproer en brandstigting die wêreld ingestuur word en Suid-Afrika se beeld in die buiteland groot skade berokken."
Alberts meen dit is 'n skreiende skande dat Mantashe ontken dat ANC-lede 'n aandeel het in die oproer. "Net soos Hlaudi Motsoeneng [uitvoerende bedryfsbeampte van die SAUK], wat ontken dat daar diensleweringsprobleme in die land is, leef Mantashe klaarblyklik ook in 'n staat van totale ontkenning van die werklikheid. Dit is ook duidelik dat Motsoeneng se besluit om nie geweld oor die SAUK uit te saai nie en nou ook oor die Tshwane-geweld geen nuusdekking te verleen nie, oënskynlik geen indruk op die onrusstokers maak nie."
Alberts het gesê hierdie ontkenning van die werklikheid is die eerste duidelike tekens dat die ANC die begin van sy einde bereik het.
Intussen het die polisie in Gauteng ook die betogings in verskeie dele van Tshwane veroordeel. Lt.genl. Deliwe de Lange, provinsiale polisiekommissaris, het gesê enigiemand wat 'n misdaad pleeg, sal dadelik in hegtenis geneem word. De Lange het gesê sake van moord, opsetlike saakbeskadiging en intimidasie is reeds aanhangig gemaak.
Die munisipalewerkersvakbond Samwu het gesê hy neem met kommer kennis van die betogings in Tshwane. "Ons het gesien hoe sommige munisipale kantore aangeval en beamptes aangerand word," het Mpho Tladinyane, streeksekretaris, gesê. "'n Aantal munisipale busse en motors is aan die brand gesteek en munisipale eiendom is vernietig. Hierdie gewelddadige betogings kan nie 'n oplossing wees vir die uitdagings wat deur die gemeenskap in die gesig gestaar word nie."
Tladinyane het gesê Samwu veroordeel alle vorme van intimidasie en geweld wat op die munisipale werkers en lede van die gemeenskap gerig word. "Ons glo die ANC het 'n aantal platforms beskikbaar gemaak waar lede en die gemeenskap in gesprek kan tree."
Die Independent Municipal and Allied Trade Union (Imatu) het ook die geweld en vandalisme veroordeel. "Alle betrokke partye het 'n rol om te speel om hierdie ernstige situasie op te los," het Johan Koen, algemene sekretaris, gesê.
Die gewelddadige betogings het Sondag begin ná die aankondiging dat Thoko Didiza die party se burgemeesterskandidaat in Tshwane vir die komende munisipale verkiesing sal wees. Busse is in Mamelodi aan die brand gesteek en twee vragmotors is in Atteridgeville aan die brand gesteek. Winkels is ook in Atteridgeville geplunder. Die geweld het intussen ook na Hammanskraal en Ga-Rankuwa uitgebrei.